РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/ 182-16

19. септембар 2016. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 15. СЕПТЕМБРА 2016. ГОДИНЕ

Седница је почела у 13,15 часова.

 Одбор је, у складу са чланом 42. став 4. Пословника Народне скупштине, одржао четврту седницу ван седишта Народне скупштине, у граду Краљеву, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, мр Марко Миленковић, проф. др Миладин Шеварлић и Ненад Божић, као и Звонимир Ђокић (заменик Јасмине Обрадовић), Драган Јовановић (заменик Велимира Станојевића) и Љубинко Ракоњац (заменик Данијеле Стојадиновић), заменици чланова Одбора.

 Седници нису присуствовали чланови Одбора: Јасмина Обрадовић, Велимир Станојевић, Арпад Фремонд, Данијела Стојадиновић, Мирослав Алексић, Горан Јешић и Олена Папуга.

 Поред чланова Одбора, седници су присуствовали и народни посланици: Зоран Бојанић и Маја Мачужић.

 Седници су присуствовали представници Министарства пољопривреде и заштите животне средине Милан Ћупрић, шеф Одсека за биљну производњу и прераду биљних производа; Предраг Терзић, градоначелник Краљева, Ненад Марковић, председник Скупштине Града Краљева; представници удружења СПАС Краљево, Задружног савеза Србије, Савеза малинара-Српска малина, представници Удружења одгајивача говеда и свиња, представници Банатске Асоцијације пољопривредника-Банатски паори, представници Уније шумарства, Краљево, Савеза пољопривредних инжењера и техничара Србије, представници породичних пољопривредних газдинстава, као и представници средстава јавног информисања.

Пре преласка на дневни ред седнице, Маријан Ристичевић је дао реч градоначелнику Краљева, Предрагу Терзићу, који је поздравио све присутне и захвалио се Одбору због одржавања седнице у њиховом месту.

 Пре утврђивања дневног реда, његову допуну предложио је проф. др Миладин Шеварлић, са тачком Информација о условима давања на коришћење немачком инвеститору Клеменс Тенису 60.000 хектара државног земљишта за отварање 20 фарми свиња и површине земљишта за изградњу фарми. Одбор је већином гласова (2 за, 7 против) одбио овај предлог за допуну дневног реда.

 Такође, допуну дневног реда предложио је и Ненад Божић, са тачком Разматрање Информације о раду Министарства пољопривреде и заштите животне средине за други квартал 2016. године. Одбор је већином гласова (2 за, 9 против) одбио овај предлог за допуну дневног реда.

Одбор је већином гласова (12 за, 1 против) усвојио следећи

Дневни ред

1. Пољопривреда – утицај прехрамбено-прерађивачке индустрије на развој породичних пољопривредних газдинстава, а посебно малих и средњих;
2. Разно.

Прва тачка дневног реда **- Пољопривреда – утицај прехрамбено-прерађивачке индустрије на развој породичних пољопривредних газдинстава, а посебно малих и средњих;**

У уводним напоменама, Маријан Ристичевић истакао је да тренутно нема законских предлога и аката који се баве проблематиком утицаја прехрамбено-прерађивачке индустрије на развој породичних пољопривредних газдинстава. Због тога, Одбор треба да да неку врсту иницијативе када је у питању ова тема. По његовим речима та иницијатива би требало да буде усмерена према извршној власти како би она квалитетније радила, а на Одбору је да касније оцени квалитет тог рада.

Милан Ћупић упознао је чланове Одбора са основним карактеристикама руралних подручја у Србији и истакао да подаци показују да су демографски трендови у последњих 15 година изузетно неповољни. Првенствено, као последица негативног природног прираштаја и миграције у градове и у иностранство, број становника у руралним и сеоским подручјима се смањио за 11%. Подаци показују и да је 40% укупног становништва Србије сеоско становништво. Такође, ситуација у региону је веома слична, а у Србији забрињава пројекција да ће се до 2050. године број становништва смањити за 1,5 милиона људи. По његовим речима, отварање било ког прерађивачког објекта на селу захтева испуњење одређених хигијенско- санитарних услова, као и одговарајућу инфраструктуру и ту се очекује подршка локалних самоуправа. Такође, веома је важно да локална самоуправа мапира и идентификује све ресурсе којима располаже и стави их на располагање произвођачима. За мала породична газдинства важно је повезивање са локалним произвођачима прерађивачима и трговцима. Улога локалне самоуправе је да повеже све ове чиниоце како би они ефикасније сарађивали. Такође, Ћупрић је подсетио да Министарство помаже произвођаче који се баве примарном производњом, кроз различите премије, субвенције и подстицаје. У мерама Министарства, налази се и велики број мера за подршку прерађивачком сектору. Сви подстицаји се крећу у вредности од 40-55% вредности инвестиције, а максимални износ које Министарство рефундира по домаћинству је 2,5 милиона динара.

У дискусији су учествовали народни посланици: Маријан Ристичевић, Милија Милетић, Ненад Божић, Љубинко Ракоњац, Драган Јовановић и проф. др Миладин Шеварлић.

Такође, у дискусији су учествовали и представници пољопривредних удружења као и представници породичних пољопривредних газдинстава.

 Након расправе о тачки дневног реда, Одбор је већином гласова (11 за, 1 уздржан), донео следећи

З а к љ у ч а к

 I

Одбор препоручује Влади и Министарству пољопривреде и заштите животне средине, као и другим Министарствима и органима, да у циљу развоја пољопривредне производње, прерађивачке индустрије, демографије, опстанка становништва на селу, максималну пажњу посвети развоју пољопривредне производње и прехрамбено-прерађивачке делатности на селу или што ближе месту производње.

 II

Одбор препоручује да се у том циљу посвети пажња развоју задругарства и кооперативе, користећи позитивна искуства из других земаља.

 III

 Одбор препоручује да се посвети пажња да власници и сувласници прехрамбено-прерађивачких задруга, предузећа, радионица буду пољопривредни произвођачи, користећи позитивна искуства других земаља.

 IV

Одбор препоручује да се размотри могућност да се инвестицијама у пољопривреди, складиштењу и преради пољопривредних производа, постицаји државе 40-55% уплаћују као учешће приликом набавке, а не рефундација, да би се смањио износ који произвођач мора да обезбеди (уместо 100%, 60%, 50%, 45%) и спрече злоупотребе на такав начин.

 V

 Одбор препоручује да се у Министарству пољопривреде и заштите животне средине буде уведена функција државног секретара или помоћника за село (за стабилан рурални развој).

 VI

Одбор препоручује надлежнима да се размотри могућност регулисања огромних дугова за ПИО и здравствено осигурање земљорадника, због енормних дугова и камата чији износ прелази 1,5 милијарди евра и систем осигурања модификује и унапреди.

 VII

Одбор препоручује да се прегледају уредбе и правилници и у сарадњи са струковим удружењима произвођача ускладе у складу са врстом производње.

 VIII

 Одбор препоручује да се због штета која трпи пољопривредна производња, а самим тим и прерада, остаје без сировина, унапреди и противградна заштита, омогући спровођење Закона о одбрани од града, систем осигурања и исплате штета унапреди, да проценитељи штете буду независни, а не представници осигуравајућих кућа.

 IX

Одбор ће и у наредном периоду и надаље заседати ван седишта Народне скупштине, са прихваћеном идејом да се једна од наредних седница одржи на територији Општине Прешево.

 X

Одбор препоручује да се размотри могућност, да се у разговорима са Министарством за државну управу и локалну самоуправу и другим органима, у класификацији насељених места уведе и категорија село.

Друга тачка дневног реда- **Разно**

Љубинко Ракоњац предложио је да се на некој од наредних седница, као тачка дневног реда уврсти Информација о стању и одрживо коришћење шумских екосистема.

Милија Милетић предложио је да се на некој од наредних седница уврсти као тачка дневног реда Закон о пољопривредном земљишту-део који се односи на комасацију.

Верољуб Матић је везано за примену закона којим се уређује одбрана од града предложио да се одреде оптимална средства у буџету како би одбрана од града била што квалитетнија.

Након дискусије, председник Одбора предложио је да се понове закључци са претходних седница Одбора који се односе на закон којим се уређује враћање утрина и пашњака селима на коришћење, као и закључак који се односи на препоруку да се приликом планирања и предлагања буџета, односно ребаланса буџета, обезбеди буџетска ставка или раздео у сврху финансирања одбране од града. Одбор је већином гласова (11 за, 1 уздржан) прихватио овај предлог.

Пошто других питања и предлога није било, седница је закључена у 16,40 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић